Predkladacia správa

	Ministerstvo hospodárstva SR na základe uznesenia vlády SR k Plánu práce vlády Slovenskej republiky na rok 2001 predložilo dňa 31. mája 2001 na Úrad vlády SR materiál „Aktualizácia Komplexného programu podpory exportu v nadväznosti na vývoj zahraničného obchodu a predpoklad jeho vývoja v roku 2001“.

Materiál bol dňa 27. júna 2001  predmetom rokovania vlády  Slovenskej republiky. Rokovanie bolo prerušené za účelom zmeny a doplnenia uznesenia vlády č. 356/2000 o nový štátny príspevkový program „Program budovania a činnosti SARIO“.

Cieľom predmetného programu, výnimočne pre rok 2001, je financovanie výhradne činnosti agentúry. Na tento program sa v zmysle úlohy návrhu uznesenia vyčleňuje suma 21,6 mil. Sk zo sumy 30 mil. Sk, ktorá bola schválená v štátnom rozpočte na štátne príspevkové programy pre rok 2001. 

Celkové navrhované rozpočtové výdavky SARIO v roku 2001 sú v rozsahu 51,1 mil. Sk. Na krytie týchto výdavkov  je navrhnuté použitie týchto zdrojov: 6,1 mil. Sk z rozpočtových prostriedkov roku 2000, 11,0 mil. Sk z prostriedkov Fondu národného majetku, 12,4 mil. Sk z účtu likvidačných zostatkov štátnych podnikov Ministerstva hospodárstva SR a 21,6 mil. Sk v rámci programov schválených v štátnom rozpočte pre rok 2001. Rozpočet výdavkov agentúry SARIO na rok 2001 je v prílohe materiálu.

Dôvodom predloženia dodatku materiálu a schválenia nového programu je zabezpečenie financovania prevádzky agentúry SARIO v roku 2001, nakoľko v rozpočte neboli na tento účel vyčlenené finančné prostriedky. Financovanie činnosti agentúry SARIO z  prostriedkov štátneho rozpočtu prostredníctvom navrhnutého programu  je aj nevyhnutnou podmienkou,  v súlade s Finančným memorandom 1999, pre spolufinancovanie programov z  prostriedkov Phare. 

Financovanie prevádzkových nákladov agentúry SARIO  pre rok 2002 bude zabezpečené z prostriedkov rozpočtovej kapitoly Ministerstva hospodárstva SR.